Vrou op plaas aangeval waar man vermoor isFoto bloot ter illustrasie. (Foto: Mariska Nanni / Maroela Media) ŉ 53-jarige vrou is Vrydag op haar plaas in die Kroondal-omgewing naby Rustenburg oorval, vasgebind en beroof. Die aanval volg sowat vyf maande nadat die vrou, ŉ mediese dokter, se eggenoot, Frans Venter, in September verlede jaar op dieselfde plaas vermoor is. Haar werksplek het by navraag aan Maroela Media gesê dat die vrou “oukei” is, en Maandag weer terug op haar pos was. Sy is ook nie ná die voorval in die hospitaal opgeneem nie. Die kliniek wou egter nie kommentaar op die voorval self lewer nie. Volgens kapt. Sam Tselanyane, polisiewoordvoerder, was die vrou Vrydag omstreeks 09:50 op pad om te ry toe vyf mans haar by die hek voorgekeer het. Sy het uitgeklim om die hek oop te maak toe die verdagtes toegeslaan en vuurwapens op haar gerig het. “Die verdagtes het haar na bewering vasgebind en terug in die voertuig gedwing,” het Tselanyane gesê. “Hulle het haar voertuig terug na die huis bestuur waar hulle haar beveel het om die deur oop te sluit en waardevolle besittings aan hulle te oorhandig.” Volgens die polisie het die mans vier selfone, ŉ luidspreker, juwele en klere gesteel. Hulle het die vrou vasgebind agtergelaat en in haar Volkswagen Touareg van die toneel gevlug. “Die slagoffer het nie ernstige beserings opgedoen nie en kon haarself loswikkel om hulp te gaan soek. “Die verdagtes is onbekend en in dié stadium steeds op vrye voet. Die ondersoek duur voort.” Maroela Media het destyds berig dat Venter deur vier verdagtes in sy huis oorval, erg aangerand en doodgesteek is. Sy huis- en tuinwerker is ook oorrompel en met elektriese kabels vasgebind voordat die verdagtes by Venter uitgekom het. Twee verdagtes is ná die moord in hegtenis geneem en staan tereg op aanklagte van moord en huisroof.